次韵劉貢甫學士畫松石圖歌
作者：蘇轍
朝代：宋

paragraphs: 長松大石生長見，朅遊塵土嗟空羨。
寒翠關心失舊交，榮華過眼驚流電。
破繒買得古畫圖，遺墨參差隨斷線。
蟉枝倒掛風自舞，直幹孤生看面面。
故山舊物遠莫致，愛此隨人共流轉。
物生真僞竟何有，適意一時寧復辨。
少年所好老成癖，傍人指笑嗟矜衒。
京城宅舍松石希，買費百金猶恐賤。